钦定古今图书集成/方舆汇编/职方典/第1252卷 > 《潇湘浮桥记》陈宗契
## 钦定古今图书集成/方舆汇编/职方典/第1252卷 > 《潇湘浮桥记》陈宗契

衡郡周面半水，横东郭门，而水曰“潇湘。”受水之涂，自
阳朔而来，十道委焉。建瓴而下，汇于蒸耒。复逆激而
上，浸巨流悍，夹流以居，杂沓如鱼鳞。东南人赴郡如
壑，势所必趋。重以霖潦风雨，又轻剽之徒，趫捷而一
叶，每每覆溺或以死。以其绾津要议梁之便，而势又
不能以石议浮之便。顾工奢费巨，谋众屡辍。辍而能
举，则故守胡公首尸之才。一纪而弛，与辍者同。自是
缄口无议者，而形家则谓“郡如一掌，中划为二，澎湃
漶漫，非所以维血脉，束筋骨。”刘公来守衡，甫期馀，公
骨清气壮，略远思沉，神至而惠生，色授而事办。慨然
临流，不惮征缮，为四民嚆矢。维岁在卯，月在巳，日次
大梁，梁湘辄告成事。厥明，守相帅官师庶士，登坛而
祝已礼，三老先驱，次诸相，次县大夫，次诸博士，结轨
而行。于时从者无虑数万，扶杖内履，如在康衢。乃喁
喁合口，为相君寿。相君懔然意下，止辇而让谢弗有。
三老侧耳语，谓：“大夫不爱手足，以有今日。祇今若涉
河，如跨平地，屹然仙都县圃，劳之而不图，而黯黮。明
德虚相君之伐，其以”非人哉？余小子则操不律，《飏言》
曰：“常闻巧者避事，孱者避劳，即强有力者亦避怨。三
者横一念，郡国几何，其能集一利也？”先是，小子偕刘
比部际炎等以梁湘请，相君力主之。今应如响，安如
堵，相君其得人。嘉靖乙卯，胡守相劳之不卒，虚六十
年以待今日，相君其得时。佣力课工，以维形气，而使
划然如联掌股，相君其得地。衡负疑背霍，冬徂初夏，
大半在滴沥中。今经始寅冬，迄卯夏而竣雨师阳侯，
敛锷规成务，相君其得天。夫避无三而得有四，相君
之异政，于是乎可书矣。尤有异者，梁湘之朝，适有元
鹿浮江而来，望相君之毂而止。《礼斗威仪》曰：“君乘水
而王，其政平则北海输鹿。”夫守土之相，埒于君公。今
彝水而梁，彝梁而衢，平莫尚焉。《诗》云：“敷政优优，百禄
是遒。”鹿者，禄也，相君即不有神输之矣。是役也，为浮
舟七十馀，上覆以版，中维以铁，旁卫以楯，修一百二
十丈有奇，广可四轨。东西垒石为台，拾级而上，可百
武，阳列两绰楔额其上：东曰湘东宝筏；西曰湖右慈
航；西翼以亭，亭三楹，广四筵，而羡深称之。署曰“来鹿”，
周缭以石，凭槛而㪺，可枕而漱也。东植水神、元君二
阁，阁旁有室，布席箕坐，时有款乃入耳中主画则守
相刘君，督成则郡丞尹公愉、别驾陈公允问、简公懋
爵、司理牛公维赤、令君蒋公鉴偃。费金二千，多得自
节。羡相君别有记，桥名潇湘。相君名春，闽惠安人。